**Moja najljubša noč s knjigo**

Moja ljubezen do knjig se je začela med poletnimi počitnicami konec četrtega razreda, ko smo bili z družino na počitnicah na morju. Že kot otrok sem bila med večjimi bralci v razredu, vendar sem brala le kar je bilo potrebno in kar so mi predlagale knjižničarke za domače branje. Na morju pa je mama s seboj prinesla nekolik starejšo knjigo, ki jo je že ona prebrala kot otrok in se je skrivala na naših domačih knjižnih policah.

Nekega dne sem se že nekoliko dolgočasila, zato mi je mama prinesla knjigo, ki jo je zame vzela s seboj in jaz sem jo začela brati. Naslov knjige je *Ronja, razbojniška hči*. Kar hitro me je pritegnila tako kot še nobena knjiga do takrat. Ronjine pustolovščine so bile zelo razburljive in moja domišljija se je z njo podila po razpadajočem gradu in nato z njo in njenim prijateljem pobegnila od varnega zavetja njene strani gradu. Zgodba me je tako posrkala vase, da sem čisto pozabila na kopanje v morju, kar se je mojemu mlajšemu bratu zdelo nadvse čudaško. Seveda sem jo brala tudi pozno v noč, saj sem želela čim prej izvedeti kako se zgodba zaključi. Že drugo noč mi je to tudi uspelo in bila sem celo malo razočarana, da se je tako hitro končalo.

Ta noč, predvsem pa knjiga, bo za vedno ostala v mojem spominu, saj je bila to zame tudi prelomnica, ko sem prav zares postala knjižni mol in začela požirati knjige, ki so mi prišle pod roko. Lahko bi rekla, da se je moja prva velika ljubezen začela na morju med četrtim in petim razredom in ta traja še danes.